ที่ดินรัชดาฯหลอนธปท.ผวาเอสซี แอสเสท ชิงดำ
เงื่อนไขทางกฎหมายที่กำหนดให้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ)
20 ส.ค. 2554

เงื่อนไขทางกฎหมายที่กำหนดให้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) 
โดย...ทีมข่าวการเงิน
เงื่อนไขทางกฎหมายที่กำหนดให้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ต้องปิดฉากตัวเองลงไปในปีนี้ หรืออย่างช้าไม่เกินปี 2555 
ส่งผลให้กองทุนฟื้นฟูฯ จำเป็นต้องนำสินทรัพย์ที่อยู่ในการครอบครองออกมาขายเพื่อโกยรายได้ก่อนปิดบัญชีให้ดูดีเป็นบวก
สิ่งที่ต้องจับตามากคือ “ของร้อน” ที่ยังหลอกหลอนเจ้าหน้าที่ธนาคารแห่งประเทศไทย (ธปท.) ก็คือ ที่ดินเปล่าย่านรัชดาฯ จำนวน 33 ไร่ ซึ่งคุณหญิงพจมาน ชินวัตร ภริยา พ.ต.ท.ทักษิณ ชินวัตร อดีตนายกรัฐมนตรี เคยชนะการประมูลด้วยราคา 772 ล้านบาท เมื่อวันที่ 16 ธ.ค. 2546




 
หลังเหตุการณ์รัฐประหาร 19 ก.ย. 2549 ได้เกิดคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) ขึ้นมาทำงานร่วมกับคณะกรรมการป้องกันและปราบปรามการทุจริตแห่งชาติ (ป.ป.ช.) ตรวจสอบข้อมูลพบว่า การซื้อขายดังกล่าวไม่ชอบด้วยกฎหมาย
โดยขณะนั้นคุณหญิงพจมานเข้าร่วมประมูลแข่งกับ บริษัท แลนด์ แอนด์ เฮ้าส์ และบริษัท โนเบิล ดีเวลลอปเมนท์ แต่สุดท้ายคุณหญิงพจมานก็ชนะการประมูล ท่ามกลางข้อกังขาของสังคม 
ไม่ว่าจะเป็นเรื่องของราคาที่ต่ำกว่าความเป็นจริง เนื่องจากราคาขั้นต่ำที่ ธปท.ตั้งไว้อยู่ที่ประมาณ 870 ล้านบาท รวมถึงข้อครหาเกี่ยวกับการฮั้วประมูลและความเหมาะสมของตำแหน่งหน้าที่ ซึ่งเอื้อต่อการใช้อำนาจรัฐ 
สุดท้ายอัยการสูงสุดขณะนั้นก็ได้เป็นโจทก์ยื่นฟ้อง พ.ต.ท.ทักษิณ และคุณหญิงพจมาน ในความผิดฐานเป็นเจ้าหน้าที่ของรัฐร่วมกันเป็นคู่สัญญาหรือมีส่วนได้ส่วนเสียในสัญญาที่ทำกับหน่วยงานของรัฐ และศาลฎีกาแผนกคดีอาญาของผู้ดำรงตำแหน่งทางการเมืองเองได้มีคำสั่งรับฟ้องเมื่อวันที่ 10 ก.ค. 2550 กระทั้งศาลฎีกาฯ มีคำสั่งตัดสินให้การซื้อขายดังกล่าวเป็น โมฆะ
ศาลฎีกาฯ มีคำพิพากษาให้ ธปท.คืนเงินพร้อมดอกเบี้ย 7.5% ให้คุณหญิงพจมาน รวมเป็นเงินประมาณ 800 ล้านบาท และให้คุณหญิงพจมานคืนที่ดินรัชดาฯ ให้กองทุนฟื้นฟูฯ
ทองอุไร ลิ้มปิติ ผู้ช่วยผู้ว่าการ สายจัดการกองทุน ธปท. ในฐานะผู้จัดการกองทุนเพื่อการฟื้นฟูฯ กล่าวว่า จะนำที่ดินเปล่าติดถนนเทียมร่วมมิตรถนนรัชดาฯ จำนวน 33 ไร่ ออกมาเปิดประมูลอีกครั้ง ซึ่งจะเปิดจำหน่ายใบเสนอราคาในวันที่ 19 ก.ค.1 ส.ค.ปีนี้ และจะให้ยื่นซองได้ช่วงเวลา 09.00-10.30 น. เปิดซองประกวดราคาหาผู้ชนะในเวลา 11.00-12.00 น. ของวันเดียวกัน
บริษัทที่แย้มๆ ว่าสนใจเข้าร่วมประมูลรอบนี้ ประกอบด้วย บริษัท พฤกษา เรียลเอสเตท บริษัท แสนสิริ บริษัท โนเบิล และบริษัท เอเชี่ยน พร็อพเพอร์ตี้ 
อย่างไรก็ตาม สิ่งที่เจ้าหน้าที่ ธปท.เป็นห่วงก็คือ ถ้าคุณหญิงพจมานสนใจจะกลับเข้าซื้อที่ดินนี้อีกครั้งก็สามารถทำได้ เพราะไม่มีกฎหมายห้าม
หรือหาก บริษัท เอสซี แอสเสท ของยิ่งลักษณ์ ชินวัตร จะเข้าร่วมยื่นซองก็สามารถทำได้เช่นกัน เพราะไม่มีข้อห้ามทางกฎหมาย เพียงแต่บริษัทจะหมายตาที่ดินนี้ไว้หรือไม่
แน่นอนว่า หากหวยออกที่ บริษัท เอสซี แอสเสท จะส่งผลให้คนทำงานในกองทุนฟื้นฟูฯ ต้องเครียดกับปัญหาการพัวพันการเมืองอีกรอบ
ไม่เพียงเท่านั้น ที่ดินอีกแปลงที่กำลังร้อนๆ อยู่เหมือนกันก็คือ ที่ดินที่ ต.รัษฎา (สั้นใน) อ.เมือง จ.ภูเก็ต จำนวน 46 ไร่ จะเปิดจำหน่ายใบเสนอราคาวันที่ 27 มิ.ย.8 ก.ค.นี้ และเปิดให้ยื่นซองเสนอราคาในวันที่ 20 ก.ค. ช่วงเวลา 09.00-10.30 น. และเปิดซองประกวดราคาหาผู้ชนะในเวลา 11.00-12.00 น. ของวันเดียวกัน 
โดยที่ดินที่ ต.รัษฎา อ.เมือง จ.ภูเก็ต มีการเปิดขายด้วยวิธียื่นซองประกวดราคามาแล้ว 4 ครั้ง ซึ่งครั้งล่าสุดเป็นการเปิดขายเมื่อวันที่ 20 เม.ย.ที่ผ่านมา ซึ่งมีการเปิดซองตามที่มีผู้มายื่นถึง 3 ราย แต่ ธปท.ก็ไม่ตัดสินใจขาย เพราะราคาที่ผู้สนใจเสนอมายังต่ำกว่าราคากลาง หรือราคาของตลาดที่คณะกรรมการกองทุนฟื้นฟูฯ ตั้งเอาไว้ในใจ 
สุดท้ายกองทุนฟื้นฟูฯ ประกาศขอยกเลิกการเปิดซองเมื่อวันที่ 26 เม.ย.ที่ผ่านมา!!!
แต่การขายที่ดินริมทะเลภูเก็ตยังไม่น่าหนักใจมากนักเมื่อเทียบกับที่ดินรัชดาฯ เพราะไม่เคยมีปัญหาทางการเมือง 
ที่ผ่านมาการประมูลต้องล้ม เพราะราคากลางที่ ธปท.จ้างบริษัทภายนอกมาประมูลค่อนข้างสูงกว่า 1,000 ล้านบาท สวนทางกับสภาพการท่องเที่ยวที่ย่ำแย่ แต่หากเศรษฐกิจและการท่องเที่ยวภาคใต้กลับมาเฟื่องฟูอีกระลอก และออกมาเสนอขายใหม่ นักลงทุนอาจจะสนใจเข้าซื้อลงทุนก็เป็นได้ เพียงแต่ต้องรอจังหวะเหมาะๆ เท่านั้น
นอกจากนั้น ธปท.ยังจะเปิดขายที่ดินแปลงย่อยๆ รวมทรัพย์สินทั้งสิ้น 93 รายการ ประกอบด้วยที่ดินพร้อมอาคารสำนักงาน 18 รายการ ที่ดินพร้อมอาคารพาณิชย์ 5 รายการ ที่ดินพร้อมบ้านพักอาศัย 16 รายการ ที่ดินพร้อมโกดัง 3 รายการ ที่ดินเปล่า 43 รายการ และห้องชุดคอนโดมิเนียม 8 ห้อง 
กองทุนฟื้นฟูฯ คาดว่าบริษัทบริหารสินทรัพย์จะขายทรัพย์นี้แบบ “ยกล็อต” ก้อนเดียว จะรีบหาเงินเคลียร์บัญชีภายใต้ชื่อกองทุนฟื้นฟูฯ โดยตรง โดย ธปท.จะเปิดให้บริษัทบริหารสินทรัพย์เสนอราคาในวันและเวลาเดียวกับที่ดินที่ภูเก็ต
“เราจำเป็นต้องทยอยขายทรัพย์สินที่ครอบครองอยู่ภายใต้ชื่อของกองทุนฟื้นฟูฯ ทั้งหมด ตามราคาที่ตั้งเอาไว้ในใจ ซึ่งผ่านการประเมินตามราคาตลาดแล้ว เพื่อจะปิดกองทุน เช่นเดียวกับสินทรัพย์อื่นๆ ที่อยู่ในการดูแลก็ต้องทยอยขายออกเช่นกัน แต่ถ้าถึงเวลาปิดแล้วยังขายไม่หมด ค่อยโอนสินทรัพย์ที่เหลือให้กระทรวงการคลัง” ทองอุไร ระบุ
ขณะที่ วีระชาติ ศรีบุญมา ผู้อำนวยการ สำนักกฎหมายและติดตามทรัพย์สิน ธปท. กล่าวว่า การขายที่ดินครั้งนี้เพื่อป้องกันปัญหาความยุ่งยากที่อาจจะมีคนการเมืองเข้ามาเกี่ยวข้อง หรือสนใจซื้อที่ดินจนเกิดปัญหาเป็นคดีความเช่นเดียวกับกรณีขายที่ดินถนนรัชดาฯ ที่ขัดกฎหมาย ป.ป.ช. มาตรา 100 ในอดีตด้วย 
โดยกองทุนฟื้นฟูฯ ได้เขียนประกาศเงื่อนไขการจำหน่ายกำกับไว้ชัดเจนว่า ผู้ซื้อควรจะดำเนินการอย่างไร ขณะเดียวกันก็ได้กำหนดเบี้ยไว้ด้วย ซึ่งกองทุนฟื้นฟูฯ สามารถยึดได้โดยไม่ต้องขึ้นศาล จึงเชื่อว่าประกาศหลักเกณฑ์ที่กำหนดไว้จะสามารถป้องกันปัญหาได้
การขายที่ดินแปลงงามของกองทุนฟื้นฟูฯ ยังคงต้องถูกจับตาต่อไป เพราะไม่เพียงแต่หวาดกลัวการเมืองจะเข้ามาร่วมการประมูลแล้ว ยังน่าหวั่นเกรงในเรื่องการฮั้วประมูลอีกด้วย ซึ่งต้องดูต่อไปว่า ธปท.จะมีมาตรการแก้ปัญหาอย่างไร
เพราะเมื่อรวมราคาที่ดิน 2 แปลง และสินทรัพย์ล็อตใหญ่ จะมีการเปิดซองประมูลเบ็ดเสร็จแล้วน่าจะมีมูลค่าเฉียดๆ 3.000 ล้านบาททีเดียว